
PARLAMENTUL ROMÂNIEI

	Comisia pentru agricultură, silvicultură, industrie alimentară şi servicii  specifice
	                                                                                            Data, 02.10.2002

                                                                                            Nr.24/315


 R A P O R T 
asupra proiectului de Lege privind sprijinul acordat de stat tinerilor din mediul rural


Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare, cu proiectul de Lege privind sprijinul acordat de stat tinerilor din mediul rural, transmis cu adresa nr. 437 din 17 septembrie 2002.


La întocmirea raportului, Comisia a avut în vedere avizul Consiliului Legislativ şi avizul Comisiei juridice, de disciplină şi imunităţi.


Proiectul de lege are ca obiect de reglementare instituirea unor dispoziţii privind sprijinirea tinerilor din mediul rural, prin dezvoltarea de programe şi proiecte care să vizeze punerea în valoare a resurselor naturale şi a tradiţiilor locale, precum şi dezvoltarea într-o concepţie nouă a agriculturii, a serviciilor şi a altor activităţi neagricole.

În raport de obiectul şi conţinutul său, proiectul de lege privind sprijinul acordat de stat tinerilor din mediul rural face parte din categoria legilor ordinare, potrivit prevederilor art. 72 din Constituţie.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, doamna Rodica Matei - director în direcţia generală de dezvoltare rurală din cadrul Ministerului Agriculturii, Alimentaţiei şi Pădurilor.          

La lucrările comisiei au fost prezenţi 31 deputaţi, din totalul de 32 membri ai comisiei.

Raportul comisiei a fost adoptat în unanimitate, în şedinţa din 1 octombrie 2002.

Proiectul de lege a fost adoptat de Senat în şedinţa din 9 septembrie 2002.

În urma dezbaterii, Comisia propune admiterea cu o modificare a proiectului de lege.

I. Amendament admis


În urma dezbaterii, Comisia propune adoptarea proiectului de lege cu următorul amendament: 

	Nr. crt.
	Text iniţial


	Text propus de Comisie

(autorul amendamentului)
	Motivarea 

propunerii amendamentelor

	0
	1
	2
	3

	1. 
	Art.2. – (1) De prevederile prezentei legi beneficiază:

-------------------------------------------------

d) specialiştii care lucrează în agricultură: funcţionarii publici, personalul didactic, cadrele medicale, slujitorii cultelor religioase legal recunoscute care au domiciliul sau doresc să-şi stabilească domiciliul în mediul rural, în vârstă de până la 40 de ani.
	Litera d) de la alin. (1) al art. 2 se modifica şi va avea următorul cuprins:

" Art.2. – (1) De prevederile prezentei legi beneficiază:

------------------------------------------------------

d) specialiştii care lucrează în agricultură,  funcţionarii publici, personalul didactic, cadrele medicale, slujitorii cultelor religioase legal recunoscute care au domiciliul sau doresc să-şi stabilească domiciliul în mediul rural, în vârstă de până la 40 de ani."

Deputat: Marian Ianculescu - PSD
	Pentru o corecta exprimare gramaticală.




II . Amendament respins

În cursul dezbaterii, Comisia a respins următorul  amendament: 

	Nr. crt.
	Text iniţial


	Amendament propus şi autorul acestuia
	Motivare 



	1. 
	Art.2. - (1) De prevederile legii beneficiază:

a) familiile tinere în care fiecare membru are vârsta de până la 40 de ani, care au domiciliul sau care doresc să-şi stabilească domiciliul în mediul rural şi în care cel puţin unul din membri deţine o calificare atestată ce îi permite să dezvolte activităţi agricole sau neagricole, specifice zonei rurale în care locuiesc sau se stabilesc;"
	Lit. a) de la alin. (1) al art. 2 se modifică şi va avea următorul cuprins:

"Art.2. - (1) De prevederile legii beneficiază:

a)familiile tinere la care unul din membri are vârsta de până la 40 de ani, care au domiciliul sau care doresc să-şi stabilească domiciliul în mediul rural şi în care cel puţin unul din membri deţine o calificare atestată ce îi permite să dezvolte activităţi agricole sau neagricole, specifice zonei rurale în care locuiesc sau se stabilesc;"

Deputat: Octavian Sadici - PRM
	1. Pentru a nu se crea discriminare în cazul în care unul din membri are peste 40 de ani.

2. Situaţia este reglementată la punctele b, respectiv c.



Comisia a propus aprobarea proiectului cu unanimitate de voturi. 





Preşedinte,









Secretar,



       
        Ioan BÂLDEA 







          Victor NEAGU

Întocmit: Experţi parlamentari


  Aneta Barbu

  Anton Păştinaru

  
  Florentin Oancea

